שאלה: הלכות גזל והשאלה: לכבוד הימים הנוראים החלטתי להקפיד יותר על גזל והשאלה, שלא יישאר דבר שאינו שלי בידי ונתקלתי בהמון שאלות. 1. במקרה שאדם מצא אבידה, לא השיב אותה כהלכה, לאחר מכן קיבלתי אותה ממנו ואיני יודע היכן נמצאה ומתי (או שעבר המון זמן), מה תקנתה? 2. שאלתי 2 ספרים מ-2 חברים, בטרם חזרתי בתשובה, הספרים לא הולמים כלל, מה אשיב לו כשזרקי את הספר? (ובאותה שאלה- לגבי כל דבר ששאלתי ואינו ברשותי) ושלא זרקתי? 3. שאלתי מאדם ספר ואיני יודע כלל איפה הוא נמצא עכשיו (מפגש ארעי בצבא), מה לעשות? 4. במקרה שהחבר שהשאלתי ממנו אומר לי "מחול אתה לא צריך להחזיר", זה קורה בעיקר בדברים ישנים שאין לו כבר צורך בהם כל כך, האם עדיין צריך להשיב גמול? 5. כלי כתיבה בביתי שאיני יודע להבדיל אם הם נקנו ע"י המשפחה או שהאחים (שלא מקפידים על שייכות לדברים כאלה) הביאו מבית הספר, מותרים בשימוש? 6. האם האדם שהשאלתי ממנו חייב לדעת שהחזרתי או שאפשר להחזיר בעקיפין (כמובן במקרה שהוא שכח מזה לגמרי - אני פשוט רוצה להחזיר) 7. בפלוגתי, בחורף היו משתמשים הרוב בציוד אחד של השני, פליזים וכו, שלי נעלם, לאחר מספר חודשים חבר השתחרר מהצבא והביא את הפליז לסמל שלי והוא העביר אותו אליי, איני יודע מאיפה נלקח ואין עליו סימן. האם אפשר להשתמש בו? 8. במקרה שאיבדתי בצבא סיפרון כחלק מסט, אפשר להחזיר אחד שלא מאותו בסוג? 9. עבר המון זמל אבל המשאיל יודע שהחפץ שלו אצלי, מותר בשימוש? (למרות שלא תיכננתי לקחת אותו להרבה זמן, או בכלל) 10. בעבר שמעתי המון שירים מאומנים, אני מנגן בגיטרה, רוב השירים ששמעתי הם מדיסקים צרובים וכו היום אני מקפיד לקנות כאלה שאני שומע לפי ההלכה. ומה אם כל מה ששמעתי, האם צריך להחזיר משהו? ובפרט לגבי שירים שאני מנגן כיום בגיטרה. 11. השתמשתי המון זמן ב-windows לא חוקי, לאחר שהבנתי כי יש בעיה החלפתי למערכת חוקית (אך לא windows) האם אני צרך לקנות את התוכנה כפיצוי על מה שהשתמשתי כבר?(יש לציין שאני לא רוצה windows יותר כלל). סליחה על טורח השאלות, פשוט קיבצתי את כל השאלות כבר המון זמן. על העזרה!
תשובה: בתחילת הדברים רציתי להביע את התפעלותי מהמאמצים הגדולים לחזור בתשובה שלימה ולהתנקות מכל החטאים והעוונות, בע"ה הקב"ה יפתח לך פתח כפתחו של אולם ותזכה לשוב בתשובה שלימה "עד ה' אלוקיך". כעת אנסה לענות על שאלותיך אחת לאחת: 1. אבידה שהגיע אליך זמן רב אחרי שנאבדה צריך לבדוק: אם ברור לך שברגע שהמציאה הגיעה לרשותך הבעלים כבר התייאש אז יש יאוש ושינוי רשות והמציאה לגמרי שלך, אך אם לא ברור שהיה יאוש לא קנית את המציאה ועליך להשיבה לבעלים אמנם כיוון שקשה לך למצוא את הבעלים ואתה אפילו לא יודע היכן להכריז, אתה יכול לשום את החפץ ולכתוב בפנקס שברשותך חפץ ששוויו כך וכך שקלים ואח"כ מותר לך להשתמש בחפץ. בדרך כלל אם עבר 12 חודש זה נחשב יאוש ומותר להשתמש. 2. סוגית "אפרושי מאיסורא" היא סוגיא סבוכה, בקיצור אפשר לומר שלרוב הפוסקים אם ברור לך שאתה מציל את חברך מאיסור מותר לך להזיק את ממונו כדי שיינצל מהאיסור, אבל בדרך כלל לא ברור שיש איסור (כי אולי אשתו קוראת בספר וכד') פה שאתה מוגדר כשואל ולכן יש עליך חובה להשיב את הספרים אך אתה לא רוצה להשיבם כיוון שהם ספרים לא צנועים, צריך לבדוק אם ברור לך שהוא לא ידרוש ממך לקנות ספר חדש או שבכסף שתתן לו הוא יקנה משהו דומה אז מותר לך לזרוק את הספר ולהתחמק מהמשאיל כדי שלא תצטרך לשלם לו, אבל אם לא נראה שתצליח למנוע ממנו חטא, אז אתה חייב להחזיר לו את הספרים או לשכנע אותו יקבל כסף במקום ספר, וה' הטוב יכפר בעדו. 3. שואל חייב להשיב את החפץ, אך כל עוד המשאיל לא תובע את החפץ לא חייבים להשיבו, לכן פה אין תובע ואתה פטור. אך פה יש בעיה כיוון שיכול להיות שהמשאיל רוצה את החפץ אבל הוא לא יודע מי השואל לכן אם יש לך אפשרות לאתר את המשאיל עליך לעשות זאת ואם אתה לא מצליח תרשום על פנקס או על החפץ שזה חפץ שאול ואתה יכול להמשיך להשתמש בו. 4. מחילה אינה צריכה קנין לכן זו מחילה גמורה ואתה פטור לגמרי. 5. כל חפץ גזול אסור בשימוש, לכן אם ברור לך שחלק מכלי הכתיבה גזולים אסור לך להשתמש בכל כלי הכתיבה, אך אם לא ברור לך שכרגע יש כלי כתיבה גזולים בבית אתה יכול להשתמש כי ספק גזל בטל ברוב. 6. בפשטות אם זה לא דבר שצריך שמירה מיוחדת (כגון בע"ח וכד') אז מותר להחזיר חפץ למשאיל גם בלי שהוא יודע בתנאי שזה חוזר לרשותו וזה מקום משתמר. 7. מעיל בלי סימן שכבר היה ברשות הסמל ועכשיו מגיע אליך- או שהוא באמת שלך, וגם אם לא זה חפץ שכבר התייאשו ממנו ולכן זכית בו לגמרי כי כבר היה ייאוש ושינוי רשות. 8. שואל חייב גם באבידה אבל פה החפץ כבר לא בעין לכן אתה יכול להחזיר כסף או שווה כסף, בצבא מן הסתם יעדיפו שתשלים את הסט לכן אם אתה יכול לקנות ספר דומה לסט הקיים זה הכי טוב ותבדוק שמה שהשבת לא שווה פחות ממה שאיבדת ואם כן אז תשלים את השאר בכסף. 9. אם המשאיל לא תובע אין בעיה להמשיך להשתמש. אבל אם שאלת לזמן מסוים אז מיד בתום הזמן אסור לך להשתמש בחפץ (חושן משפט סימן שמג). 10. לכתחילה יש בעיה רצינית לצרוב דיסקים או להשתמש בדיסקים צרובים כי זה ירידה לאומנות חבירו וזה הנאה בלי רשות מפעולתו של חברו אבל בדיעבד אי אפשר לומר שאתה מחזיק משהו גנוב ביד ולכן אין עליך חובת השבה. 11. גם פה נהנית בלי רשות מעבודה של מישהו אחר אבל אין בידך משהו שלו ולכן אתה לא חייב לשלם לו, אמנם אתה יכול לפצות אותו על ידי קניית התוכנה אבל כיוון שיש פוסקים שמתייחסים לתוכנות כאלה כמופקרות אין חובה לעשות זאת. אבל נראה שיש מידת חסידות כן לפצות את החברה שהפסידה ממך או על ידי קניית התוכנה או בפיצוי אחר. יהי רצון שתתקבל תשובתך ברצון ותכתב ותחתם לחיים טובים בספרם של צדיקים יחד עם כל אחינו בית ישראל. שנה טובה, הרב אריאל איגרא